Návrh interná dohoda ktorou sa mení a dopĺňa interná dohoda medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri implementácii Dohody, ktorou sa mení a dopĺňa dohoda o partnerstve štátov AKT-ES /* SEK/2005/1546 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 30.11.2005 SEK(2005) 1546 v konečnom znení Návrh INTERNÁ DOHODA ktorou sa mení a dopĺňa interná dohoda medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri implementácii Dohody, ktorou sa mení a dopĺňa dohoda o partnerstve štátov AKT-ES (predložený Komisiou) ODÔVODNENIE Rokovania, ktorých cieľom bola revízia Dohody o partnerstve AKT - ES boli ukončené na ministerskej konferencii 23. februára 2005. Revidovaná dohoda bola podpísaná 25. júna 2005 v rámci Rady ministrov AKT – ES, ktorí sa stretli v Luxemburgu. V súvislosti s nadobudnutím platnosti revidovanej dohody a v súlade s jej článkom 95 ods. 3, Rada ministrov AKT – ES prijala rozhodnutie o prechodných opatreniach týkajúcich sa obdobia od dátumu podpísania do dátumu nadobudnutia platnosti revidovanej dohody. Prijatie týchto prechodných opatrení stanovuje prechodné uplatňovanie väčšiny revidovaných ustanovení s výnimkou ustanovení týkajúcich sa uvoľnenia a použitia nových finančných zdrojov, ktoré nemôžu nadobudnúť účinnosť skôr, než nadobudne platnosť najbližší viacročný finančný rámec stanovený v prílohe Ia k revidovanej dohode. Spoločenstvo a jeho členské štáty musia prijať potrebné opatrenia s cieľom zabezpečiť uplatňovanie revidovanej dohody. V tejto súvislosti prijmú členské štáty v rámci Rady zmeny a doplnenia internej dohody s cieľom zohľadniť ustanovenia revidovanej dohody, ktoré majú vplyv na opatrenia, ktoré majú byť prijaté a na postupy, ktoré sa majú dodržiavať v oblastiach svojich právomocí. Zmeny a doplnenia internej dohody nadobudnú platnosť po ratifikácii jednotlivými národnými parlamentmi. Okrem toho vzhľadom na prechodné uplatňovanie väčšiny ustanovení revidovanej dohody Komisia zvažuje, že zmeny a doplnenia internej dohody by sa mali prechodne uplatňovať od 25. júna 2005. Komisia navrhuje vládam členských štátov schváliť pripojené zmeny a doplnenia internej dohody a prijať pripojené rozhodnutie týkajúce sa jej prechodného uplatňovania. Návrh INTERNÁ DOHODA ktorou sa mení a dopĺňa interná dohoda medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri implementácii Dohody, ktorou sa mení a dopĺňa dohoda o partnerstve štátov AKT-ES ZÁSTUPCOVIA VLÁD ČLENSKÝCH ŠTÁTOV EURÓPSKEHO SPOLOČENSTVA, KTORÍ SA STRETLI NA ZASADNUTÍ RADY, so zreteľom na Zmluvu o založení Európskeho spoločenstva (ďalej len „Zmluva”), so zreteľom na Dohodu o partnerstve AKT – ES podpísanú v Cotonou (v Benine) 23. júna 2000 (ďalej len „Dohoda o partnerstve”), so zreteľom na dohodu, ktorou sa mení a dopĺňa Dohoda o partnerstve, podpísanú v Luxemburgu 25. júna 2005 (ďalej len „revidovaná dohoda o partnerstve”), so zreteľom na návrh Komisie, KEĎŽE: 1. Na základe rozhodnutia z 27. apríla 2004 poverila Rada Komisiu otvorením rokovaní so štátmi AKT s cieľom zmeniť a doplniť Dohodu o partnerstve. Rokovania boli ukončené v Bruseli 23. februára 2005. Revidovaná dohoda o partnerstve bola podpísaná v Luxemburgu 25. júna 2005. 2. Vzhľadom na to by sa malo rozhodnúť o zmenách a doplneniach internej dohody týkajúcich sa opatrení, ktoré sa majú prijať a postupov, ktoré sa majú dodržiavať pri implementácii revidovanej dohody o partnerstve. 3. Postupy stanovené v internej dohode musia byť zmenené a doplnené, aby zohľadnili zmeny článkov 96 a 97 stanovené v revidovanej dohode o partnerstve. Aj tento postup sa mení a dopĺňa s cieľom zohľadniť nový článok 11b, ktorý sa týka spolupráce v oblasti boja proti šíreniu zbraní hromadného ničenia. Prvý odsek tejto doložky predstavuje základnú súčasť revidovanej dohody o partnerstve. ROZHODLI TAKTO: Jediný článok Interná dohoda medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri implementácii revidovanej dohody o partnerstve sa mení a dopĺňa týmito ustanoveniami: A. ZNENIE ČLÁNKOV INTERNEJ DOHODY (1) Článok 3 sa nahrádza týmto: Ak sa záležitosť týka otázok, v ktorých majú právomoci členské štáty, prijíma Rada pozíciu členských štátov k implementácii článkov 11b, 96 a 97 dohody o partnerstve, ktorá koná v súlade s postupom uvedeným v prílohe. Ak sa plánované opatrenia týkajú záležitostí, v ktorých majú právomoci členské štáty môže Rada konať aj na základe iniciatívy členského štátu. (2) Článok 8 sa nahrádza týmto: Každý členský štát schvaľuje zmenenú a doplnenú dohodu v súlade s vlastnými ústavnými požiadavkami. Vláda každého členského štátu oznámi Generálnemu sekretariátu Rady ukončenie postupov požadovaných na nadobudnutie platnosti zmenenej a doplnenej dohody. Za predpokladu, že ustanovenia uvedené v prvom odseku boli splnené, nadobudne táto zmenená a doplnená dohoda platnosť v rovnakom čase, ako revidovaná dohoda o partnerstve[1]. Dohoda platí počas trvania platnosti revidovanej dohody o partnerstve. (3) Článok 9 sa nahrádza týmto: Táto dohoda je vyhotovená v jedinom origináli v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom a talianskom jazyku, pričom texty v každom z týchto dvadsiatich jazykov sú rovnako autentické a uložia sa v archívoch Generálneho sekretariátu Rady, ktorý pošle overenú kópiu každej z vlád signatárskych štátov. B. ZNENIE PRÍLOHY K INTERNEJ DOHODE (1) Príloha sa nahrádza týmto: PRÍLOHA 1. Pred začatím konzultačného procesu stanoveného v článku 96 dohody Spoločenstvo vyčerpá všetky dostupné možnosti politického dialógu so štátom AKT podľa článku 8 dohody o partnerstve okrem mimoriadne naliehavých prípadov. Dialóg uvedený v článku 8 je systematický a formalizovaný v súlade s pravidlami stanovenými v článku 2 prílohy VII k dohode. Pokiaľ ide o dialóg vedený na vnútroštátnej a regionálnej úrovni v prípade, ak sa do neho zapojí Spoločné parlamentné zhromaždenie, zastupujú ho obaja úradujúci predsedovia alebo ich dezignovaní nominanti. 2. Ak sa na základe iniciatívy Komisie alebo členského štátu po vyčerpaní všetkých dostupných možností dialógu podľa článku 8 Rada domnieva, že štát AKT neplní záväzok týkajúci sa jednej z nevyhnutných súčastí uvedených v článku 9 a 11b revidovanej dohody o partnerstve, alebo v závažných prípadoch korupcie, bude dotknutý štát AKT vyzvaný, pokiaľ to nie je mimoriadne naliehavé, na konzultácie v súlade s článkami 96 a 97 revidovanej dohody o partnerstve. Rada rozhodne kvalifikovanou väčšinou. V rámci konzultácií zastupuje Spoločenstvo predsedníctvo Rady a Komisia, ktoré sa snažia zabezpečiť rovnosť na úrovni reprezentácie. Konzultácie sa zameriavajú na opatrenia, ktoré majú prijať príslušné strany a uskutočňujú sa v súlade s pravidlami stanovenými v prílohe VII revidovanej dohody o partnerstve. 3. Ak sa po uplynutí lehoty stanovenej pre konzultácie v článkoch 11b, 96 a 97 revidovanej dohody o partnerstve a napriek všetkému úsiliu nenašlo riešenie alebo bezodkladne v prípade zvláštnej naliehavosti alebo v prípade odmietnutia konzultácií, môže Rada podľa týchto článkov na návrh Komisie kvalifikovanou väčšinou rozhodnúť o prijatí primeraných opatrení, vrátane čiastočného pozastavenia. V prípade úplného pozastavenia uplatňovania Dohody o partnerstve vo vzťahu k dotknutému štátu AKT, Rada rozhoduje jednomyseľne. Tieto opatrenia zostávajú v platnosti dovtedy, kým Rada podľa príslušného postupu stanoveného v prvom pododseku nerozhodne o zmenách a doplneniach alebo zrušení skôr prijatých opatrení, prípadne počas lehoty uvedenej v rozhodnutí. Na tento účel Rada pristúpi pravidelne a najmenej každých šesť mesiacov k preskúmaniu vyššie uvedených opatrení. Predseda Rady oznámi takto prijaté opatrenia dotknutému štátu AKT a Rade ministrov AKT - ES predtým, ako nadobudnú platnosť. Rozhodnutie Rady sa uverejní v Úradnom vestníku Európskej únie. Ak sú opatrenia prijaté bezodkladne, oznámenie o ich prijatí sa zašle štátu AKT a Rade ministrov AKT - ES súčasne s výzvou na konzultácie. 4. Európsky parlament je bezodkladne a v plnej miere informovaný o akomkoľvek rozhodnutí prijatom podľa odsekov 1 a 2 tejto prílohy. Návrh Rozhodnutie zástupcov vlád členských štátov Európskeho spoločenstva, ktorí sa stretli na zasadnutí Rady . ZÁSTUPCOVIA VLÁD ČLENSKÝCH ŠTÁTOV EURÓPSKEHO SPOLOČENSTVA, KTORÍ SA STRETLI NA ZASADNUTÍ RADY, so zreteľom na Zmluvu o založení Európskeho spoločenstva (ďalej len „Zmluva”), so zreteľom na Dohodu o partnerstve AKT – ES podpísanú v Cotonou (v Benine) 23. júna 2000 (ďalej len „Dohoda o partnerstve”), so zreteľom na dohodu, ktorou sa mení a dopĺňa Dohoda o partnerstve, podpísanú v Luxemburgu 25. júna 2005 (ďalej len „revidovaná dohoda o partnerstve”), so zreteľom na návrh Komisie, KEĎŽE: (1) V súlade s článkom 95 ods. 3 revidovanej dohody o partnerstve prijala Rada ministrov rozhodnutie[2] o prechodných opatreniach uplatniteľných od dátumu podpísania t.j. 25. júna 2005, do nadobudnutia platnosti revidovanej dohody o partnerstve. (2) Prijatie týchto opatrení znamená, že väčšina ustanovení revidovanej dohody o partnerstve sa uplatňuje skôr s výnimkou ustanovení, ktoré sa týkajú uvoľnenia a implementácie nových finančných zdrojov. (3) Členské štáty, ktoré sa stretli na zasadnutí Rady, prijali zmeny a doplnenia internej dohody o opatreniach, ktoré sa majú prijať, a postupoch, ktoré sa majú dodržiavať pri implementácii revidovanej dohody o partnerstve. Zmenená a doplnená interná dohoda nemôže nadobudnúť platnosť, kým ju neschváli každý členský štát v súlade so svojimi vlastnými ústavnými požiadavkami. (4) V súlade s článkom 2 rozhodnutia o prechodných opatreniach uplatniteľných od 25. júna až do nadobudnutia platnosti revidovanej dohody o partnerstve budú musieť členské štáty a Spoločenstvo, konajúc vo vlastnom mene, prijať potrebné opatrenia na ich uplatňovanie. (5) Preto s cieľom zaviesť postupy, ktoré majú členské štáty dodržiavať počas obdobia skoršieho uplatňovania Dohody o partnerstve, by sa malo prijať ustanovenie na prechodné uplatňovanie zmenenej a doplnenej internej dohody. ROZHODLI TAKTO: Článok 1 Ustanovenia zmenenej a doplnenej internej dohody medzi zástupcami vlád členských štátov, ktorí sa stretli na zasadnutí Rady, o opatreniach, ktoré sa majú prijať, a postupoch, ktoré sa majú dodržiavať pri implementácii revidovanej dohody o partnerstve, sa prechodne uplatňuje od 25. júna 2005. Text zmenenej a doplnenej internej dohody je pripojený k tomuto rozhodnutiu. Článok 2 Toto rozhodnutie nadobúda účinnosť v rovnakom čase ako prechodné opatrenia pre skoršiu implementáciu revidovanej dohody o partnerstve. V účinnosti zostáva do nadobudnutia platnosti zmenenej a doplnenej internej dohody o opatreniach, ktoré sa majú prijať, a postupoch, ktoré sa majú dodržiavať pri implementácii revidovanej dohody o partnerstve. Článok 3 Toto rozhodnutie sa uverejní v Úradnom vestníku Európskej únie . V Bruseli V mene vlád členských štátov predseda [1] Dátum nadobudnutia platnosti zmenenej a doplnenej dohody uverejní Generálny sekretariát Rady v Úradnom vestníku Európskej únie. [2] AKT- ES 2128/05